Cwestiwn: Sut gallaf i, fel athro/athrawes newydd, greu amgylchedd lle mae plentyn fel Eleri yn teimlo’n ddigon diogel i ddod i’r ysgol ac i ddysgu?

Astudiaeth Achos: Eleri – Blwyddyn 4 (9 oed)
Cefndir
Mae Eleri yn ddisgybl ddeallus a chreadigol sy’n mwynhau darllen gartref ac sydd â diddordeb mawr mewn natur. Mae ganddi anawsterau prosesu synhwyraidd ac mae ar gofrestr ADY yr ysgol oherwydd anawsterau integreiddio synhwyraidd ac ychydig o orbryder.
Mae’n byw gyda’i mam a’i brawd hŷn. Mae mam yn dweud bod Eleri “wedi bod yn sensitif erioed” i sŵn, gwead a newidiadau trefn.
Newidiadau Diweddar
Dros y tymor diwethaf, mae Eleri wedi dechrau gwrthod dod i’r ysgol sawl gwaith yr wythnos.
· Yn ystod boreau ysgol, mae’n aml yn dweud ei bod hi’n “sâl” neu’n cael poen yn ei bol.
· Mae’n mynd yn emosiynol iawn, yn cuddio dan ei blanced neu’n glynu wrth ei mam wrth y drws.
· Pan fydd hi’n cyrraedd yr ysgol (os yw’n dod), mae’n aml yn tynnu’n ôl, yn enwedig pan fydd hi’n swnllyd yn y neuadd amser gwasanaeth boreol neu yn ystod cinio.
· Mae’n dweud ei bod hi’n methu canolbwyntio pan fydd hi’n “rhy swnllyd” ac mae ei phen yn “teimlo’n od”.
Cyd-destun Ysgol
· Ystafell ddosbarth agored Blwyddyn 3/4, gyda dwy dosbarth (tua 60 o blant).
· Mae’r athrawes yn defnyddio llawer o weithgareddau grŵp bywiog a cherddoriaeth i newid rhwng tasgau – sy’n ormod i Eleri weithiau.
· Mae cornel dawel ar gael, ond mae Eleri’n teimlo’n swil wrth ei defnyddio.
· Mae ei presenoldeb wedi gostwng i 72% y tymor hwn.
Persbectif y Teulu
Dywed mam Eleri ei bod hi wedi arfer caru’r ysgol, ond erbyn hyn mae’n dechrau pryderu bob nos Sul. Mae hi’n meddwl mai’r sŵn a’r diffyg rhagweladwyedd yw’r prif sbardunau.
Mae mam yn gefnogol ond yn flinedig – mae hi wedi cael llythyrau rhybudd gan yr ysgol ac yn poeni and yw’r ysgol “yn deall Eleri”.


Persbectif yr Athrawes
Dywed yr athrawes fod gan Eleri “allu ond diffyg gwydnwch”, a bod “angen caledu ychydig”. Mae hi’n teimlo’n rhwystredig – eisiau helpu ond yn poeni am dorri ar draws trefn y dosbarth. Nid yw’n siŵr sut i leihau’r trigerau synhwyraidd heb dynnu sylw Eleri’n ormodol.

Sbardunau a Sylwadau
	Amser
	Cyd-destun
	Ymddygiad gweladwy

	Bore - cyrraedd
	Swn yn y corridor, torf o blant/pobl
	Gwrthod mynd i mewn, dagrau

	Gwasanaeth 
	Canu, adleisio yn y neuadd
	Gorchuddio ei chlustiau, ceisio rhedeg allan

	Gwaith grwp yn y doabrth
	Llais uchel, llawer o symud
	Pen i lawr, gwrthod cyd-weithio

	Cinio 
	Newidiadau, swn, arogleuon
	Gofyn am fynd adref

	Addysg gorfforol
	Chwiban yn cael ei chwythu, sgrechian
	Dewud bod ei chlustiau yn boenus, panig



Ffactorau Cadarnhaol
· Perthynas dda gyda’r cynorthwyydd addysgu.
· Yn mwynhau sesiynau darllen un-i-un yn y llyfrgell.
· Yn ymateb yn dda i amserlen weledol ac arferion rhagweladwy.
· Yn greadigol ac yn chwilfrydig – yn hoffi celf, cerdded yn y goedwig ac addurno’r dosbarth.


Cwestiynau Myfyrio
1. Deall yr Ymddygiad
· Beth mae ymddygiad Eleri’n ei gyfathrebu?
· Pa systemau synhwyraidd sy’n cael eu heffeithio fwyaf?
· Sut gall gorbryder a gor-orlwytho synhwyraidd ddylanwadu ar ei gilydd?

2. Camau Uniongyrchol
· Beth all yr athro/athrawes neu’r cynorthwyydd ei wneud y bore nesaf i helpu Eleri deimlo’n fwy diogel?

